text: Støt brysterne: Danmarks længste BH-guilande
  15 september 2014 kl. 08.11
  BH'er kan bruges til mere end bryster. I Esbjerg City skal de stripses sammen til en guirlande og hænges op i gågaden lørdag den 4. oktober.
  Esbjerg City fejrer sammen med Kræftens Bekæmpelse i Esbjerg Lyserød Lørdag. Der er derfor virkelig brug for hjælp fra lokale kvinder, der vil donere deres aflagte BH'er til formålet.
  - Guirlanden skal vise, at Esbjerg støtter kampen mod brystkræft, fortæller Brigitta Christensen, marketingchef i Esbjerg City.
  Ud over blikfanget og det fokus det vil give på brystkræft, har en del firmaer lovet at yde et kontanttilskud pr. meter guirlande, der samles ind.
  Aktionen er en del af den landsdækkende kampagne Støt Brysterne. En række af byens butikker og firmaer har sagt ja til at hjælpe med indsamlingen af BH'er.
  BH'er kan afleveres til BH-guirlanden hos Slagter Kaj Madsen, Change, Femilet, Triumph, Fleur, Esbjerg Lufthavn, Kreative Blomster, Home, Genoptræningen i Bramming og Esbjerg, Kræftens Bekæmpelse i Jyllandsgade, Midt-i og hos Esbjerg City.
  Sidste år samlede Lørdagseventen omkring 30.000 kr ind til Kræftens Bekæmpelses Støt Brysterne-kampagne.
  